
I. SPORTUL LA NIVEL COMUNITAR

Sportul reprezintă în Uniunea Europeană o industrie dinamică cu o creştere foarte rapidă. În conformitate cu prevederile Definiției de la Vilnius
, această industrie reprezintă 1,76% din valoarea adăugată brută nivelul Uniunii Europene (173,86 miliarde EUR), cu o pondere în economiile naționale comparabile cu cele din agricultură, silvicultură și pescuit combinate. Cea mai mare valoare adăugată asociată sportului a fost identificată în sectorul serviciilor recreative, culturale și sportive, urmate de servicii de învățământ și servicii HORECA.

În ceea ce privește piața muncii, ocuparea forței de muncă în domeniul sportului reprezintă 2,12% din totalul ocupării forței de muncă în UE (în termeni absoluți, echivalenți cu 4,46 milioane de locuri de muncă).


Prin urmare, este clar că din punct de vedere economic, sportul este unul dintre sectoarele care poate contribui cu siguranță la obiectivele generale ale Europei 2020 pentru o creștere inteligentă, durabilă și favorabilă incluziunii. 

Dar, pe lângă dimensiunea sa economică, trebuie, de asemenea, subliniat impactul sportului în alte domenii-cheie pentru Uniunea Europeană, cum ar fi incluziunea socială sau stilul de viață sănătos. 


Aceste subiecte au fost incluse în Planul de lucru al UE pentru sport 2014-2017, precum și în promovarea unor acțiuni și inițiative menite a combate orice amenințare la adresa integrității sportului.


În privinţa bunei guvernanțe în sport, UE respectă autonomia organizațiilor sportive dar, în același timp, promovează respectarea următoarelor principii:
· democrație;
· transparență;
· responsabilizarea în luarea deciziilor;
· promovarea incluziunii în reprezentarea părților interesate.

Comisia încurajează angajatorii, sportivii și lucrătorii din domeniul sportului să definească relațiile de muncă prin intermediul dialogului social european. Există comitete de dialog social pentru fotbalul profesionist și pentru activități de agrement.


UE lucrează cu statele membre și cu organismele sportive pentru a îmbunătăți modul în care este guvernat sportul în întreaga Europă, fiind abordate aspecte privind combaterea marilor amenințări cum ar fi aranjarea meciurilor, dopajul, violența, corupția și rasismul precum și încurajarea organizațiilor sportive - de la nivel de echipă locală până la cel de federație internațională - să îmbrățișeze principiile democrației, transparenței, incluziunii, responsabilităşii și egalităţii de gen.


II. ORGANIZAREA ŞI FINANŢAREA SPORTULUI ÎN UNELE STATE MEMBRE ALE UNIUNII EUROPENE

BELGIA

În Belgia - de la revizuirea constituțională din anul 1970 - fiecare dintre cele trei comunități de limbă are propria politică sportivă. Flandra și Valonia au ambele miniștri pentru sport și toate organizațiile și federațiile sportive sunt împărțite în două aripi, și anume o federație flamandă și una valonă independente. Sporturile federale belgiene încă există, dar, de obicei, funcționează doar ca o umbrelă națională pentru a reprezenta țara în organizațiile și competițiile sportive internaționale.

Federațiile sportive și municipalitățile sau administrațiile sportive locale servesc ca parteneri mediatori între guvern și cluburile sportive. Această descentralizare a politicii privind sportul se bazează pe principiul subsidiarității, principiu organizatoric care afirmă că lucrurile ar trebui să fie tratate la cel mai mic nivel politic și administrativ posibil și cât mai aproape de cetățeni. Nu există o relație directă (politică sau economică) între guvernul național și cluburile sportive comunitare din Belgia. Puterea politică şi instituțiile sunt separate între nivelul guvernului federal, cele trei comunități (comunitatea flamandă, comunitatea franceză și comunitatea germanofonă), și cele trei autorități regionale (Regiunea flamandă, regiunea valonă și Regiunea Capitalei Bruxelles).

Ca parte a sferei culturale, competențele guvernamentale în ceea ce privește sportul, cum ar fi organizarea sportului (de exemplu, calificarea persoanelor responsabile cu gestionarea sportului și coordonarea sporturilor de elită), planificarea politicii sportive și subvenționarea federațiilor sportive, sunt în responsabilitatea exclusivă a celor trei comunități. Autorităţilor regionale şi celor locale le revine principala responsabilitate în ceea ce priveşte sportul. La nivel național, există unele responsabilități generale, de ex. asigurarea securităţii la meciurile de fotbal.


Legea privind voluntariatul din 2005 definește "voluntariatul" și reglementează: (i) desfășurarea voluntariatului (pensii, subvenții, etc.), (ii) rambursarea cheltuielilor suportate de voluntari, (iii) răspunderea voluntarilor, (iv) obligațiile de asigurare și (v) obligația, în numele organizației, de a furniza informații.  Această lege definește statutul juridic pentru voluntar și obligații și drepturi juridice clare pentru organizațiile de voluntariat și voluntarii înșiși. Asigurarea pentru vătămări corporale nu este obligatorie, dar cea mai mare parte a organizațiilor oferă acest lucru voluntarilor lor. 

În Belgia, voluntarii pot primi o remunerație neimpozabilă până la un maxim de 30 EUR pe zi și de 1 200 EUR pe an în plus față de rambursarea cheltuielilor acestora. Cu toate acestea, plata unei remunerații către voluntari nu este obligatorie pentru organizații. Implementarea unui sistem clar de cheltuieli și limitarea semnificativă a răspunderii voluntarilor a redus barierele de angajare voluntară. Această lege națională a avut un impact asupra organizării cluburilor sportive comunitare.


În Flandra, nu există o relație directă între guvernul regional și comunitatea cluburilor sportive. Federațiile sportive și administrațiile sportive locale servesc ca parteneri intermediari între guvernul flamand și cluburile sportive comunitare. 


Guvernul flamand s-a arătat preocupat de susţinerea accesului la sport a grupurilor sociale dezavantajate, stabilind cinci grupuri țintă:

· persoanele care trăiesc în sărăcie;

· deținuții;

· persoanele cu dizabilități;

· imigranţii;

· familiile cu copii mici.


Un exemplu este subvenționarea unei asociații care desfăşoară programe sportive în penitenciare. O dată pe an, guvernul flamand lansează unul sau mai multe apeluri pentru propuneri de proiecte, cu accent pe o anumită temă sau grup țintă. Cluburile sportive au ocazia de a răspunde la acestea, însă, în practică, politicile de incluziune socială par să fie în principal implementate în afara cluburilor sportive.


Ca o consecință a principiului subsidiarității, interpretarea și punerea în aplicare a iniţiativelor specifice din programul "Sport pentru toți" sunt gestionate de autoritățile locale. Acest lucru a fost stabilit în anul 2012 prin emiterea unui nou decret privind politica sportivă locală. Descentralizarea acțiunilor de politică sportivă, precum și consolidarea rolului departamentelor sportive locale în activitatea de reglementare a activităților sportive sunt principiile fundamentale ale acestei legi. Sprijinul acordat și subvenționarea cluburilor sportive voluntare intră în atribuţiile autorităţilor locale (municipii).


Decretul guvernului flamand din anul 2012 privind politica sportivă locală include patru priorități:


(i) să sprijine dezvoltarea calitativă a cluburilor sportive printr-o subvenție specifică;

(ii) să stimuleze cluburile sportive să-și perfecționeze organizația, cu un accent deosebit pe calitatea sportului pentru tineret;


(iii) să desfășoare o politică de activare a participării la sportul de-a lungul vieții prin organizarea alternativă a sportului și accesibilitatea;

 (iv) să se concentreze asupra cooperării transversale pentru a sprijini includerea grupurilor țintă specifice în sport. 

Municipalitățile pot alege cum să respecte aceste orientări, în conformitate cu propria politică (sportivă). Administrațiile locale își dezvoltă obiectivele sportive, acoperind o perioadă de cinci ani. Acest lucru are ca rezultat diferențe mari între politicile sportive ale municipalităților flamande.

Finanţarea domeniului 


Municipalitățile din Flandra primesc fonduri de la guvernul central flamand pentru a susţinerea Sports for All (adică un sprijin financiar anual de aproximativ 14 milioane de euro pentru o perioadă de șase ani). Municipalitățile sunt responsabile de alocarea a aproximativ 75% din fondurile publice pentru sport în Flandra. Dacă municipalitățile locale vor aborda cele patru priorități politice cuprinse în decretul din 2012, primesc 2.4 euro pentru fiecare locuitor de la guvernul flamand. Pentru fiecare locuitor, municipalitatea locală adaugă minimum 30% din propriile resurse. Cel puțin 60% dintr-un total de 3.2 euro pe locuitor trebuie să fie atribuite direct cluburilor sportive în conformitate cu o reglementare a granturilor flamande.

În ianuarie 2016, legislația privind politica sportivă locală a fost schimbată din nou. Subvențiile flamande pentru mai multe domenii politice precum cultura, sportul, tineretul, ajutorul pentru dezvoltare, etc. au fost integrate în subvențiile globale pe care deja orașele și municipalitățile flamande le primesc de la guvernul flamand cu scopul de a oferi guvernelor locale mai multă autonomie și mai puțină birocraţie. Cu această integrare, condițiile pentru a primi subvenții şi alocările subvențiilor au dispărut. Acum se va ridica întrebarea dacă sectorul sportiv local va fi suficient de puternic pentru a se adapta la această schimbare și a obține cel puțin aceleași resurse ca înainte.

Organizarea sportului


În timp ce majoritatea federațiilor sportive au o structură la nivel național, nivelul regional reprezintă nivelul cel mai important. Astfel, există o confederație sportivă la nivel flamand, și federațiile sportive flamande de nivel superior. 

În anul 2016, Flandra avea 38 de federații sportive care reprezentau și administrau un anumit sport fiecare, 27 de federații sportive de agrement reprezentând una sau mai multe sporturi și patru organizații pentru activităţi legate de sportul de agrement. Aceste federaţii sunt finanţate de către guvernul flamand. În plus, alte 23 de federații sportive sunt recunoscute, dar nu sunt finanțate.

Federația sportivă umbrelă din Flandra este Vlaamse Sportfederatie (VSF - Confederația flamandă pentru sport). Confederația flamandă pentru sport reprezintă federațiile sportive membre (până la 90) în fața guvernului și îi sprijină pe membrii săi în probleme juridice, administrative, nivelurile de organizare și de politici. Proiectul "Dynamo" al Confederației Flamande de Sport ghidează și sprijină membrii consiliilor de administrație ale cluburilor sportive în domenii precum cele legale și chestiuni juridice, impozite și TVA, managementul voluntarilor, asigurări, finanțare, administrație generală ș.a. Sprijinul acordat de Confederația Flamandă pentru Sport este canalizat cu precădere în domeniul creșterii incluziunii sociale și voluntariatului.

Federațiile sportive trebuie să îndeplinească criteriile de bază pentru a primi subvenții de la Guvernul flamand. Aceste criterii de bază sunt legate de organizarea unor sporturi competiţionale și / sau de agrement, organizarea de cursuri de formare, de orientare a cluburilor sportive și de promovarea propriului lor sport (sporturi). 

Pentru majoritatea federațiilor, subvențiile guvernamentale reprezintă principalele surse de finanțare. O federaţie sportivă de mărime medie depinde de subvențiile publice în proporţie de 50-60% din totalul fondurilor ei. În plus, în schimbul mai multor fonduri, federațiile sportive se pot înscrie pentru un program de acțiune pentru a promova un obiectiv politic specific. Una dintre opțiuni (facultative) este promovarea participării unui "grup țintă prioritar" la activităţi sportive, însă un număr relativ mic de federații a fost de acord să participe la aceste programe.

Cluburile sportive din Flandra sunt susținute în recrutarea, coaching-ul și reținerea voluntarilor. Ajutorul privind recrutarea este furnizat prin intermediul unei baze de date online de voluntariat, unde organizațiile și voluntarii candidați pot oferi / solicita muncă voluntară. Există şi un site web (www.vrijwilligerswerk.be) pentru a facilita acest lucru, dar acesta nu se limitează la cluburi sportive. Multe federații sportive susțin politica de recrutare de voluntari prin intermediul propriilor site-uri web. 

Deoarece nu există o legătură directă între guvernele regionale și comunitatea cluburile sportive locale, federațiile sportive funcționează ca actori intermediari între ambele niveluri. Relațiile dintre federațiile sportive și cluburile sportive se concentrează, în principal, pe aspectele de management, mai degrabă decât pe cele financiare. Se aşteaptă ca federațiile sportive să contribuie la realizarea anumitor obiective politice în schimbul finanțării publice.


GERMANIA


Politicile sportive germane se bazează pe principiul autonomiei; stabilirea și menținerea independenței și responsabilității proprii reprezintă liniile directoare fundamentale ale politicii sportive din Republica Federală Germania. Nu sunt legi specifice privind sporturile și cluburile - nici la nivel național, nici la nivel federal. Singurul aspect legal pentru cluburi derivă din câteva regulamente privind corporatismul, care reprezintă un aranjament instituțional specific (...) al unei societăți, fiind un proces de negociere cu privire la autoguvernare: cele două părți ale negocierii constituindu-se în:


​​(1)furnizarea de garanții legale și subvenții financiare, oferite de către autoritățile statului;


(2) preluarea sarcinilor publice la standardele promise sau prescrise prin para-, cvasi- sau organizații non-guvernamentale (quangos) sau chiar cluburi private și asociațiile de tip umbrelă.


La nivel federal, organizarea sportului prezintă doi piloni distincţi: unul al administraţiei publice şi unul bipolar care reprezintă structurile civice autonome sau cele de autoguvernare. Cluburile sportive non-profit reprezintă un segment important, numărând nu mai puţin de 91.000 de unităţi la nivelul anului 2013.


Din anul 2006, Confederaţia Germană a Sporturilor Olimpice (DOSB)
 a reprezentat interesele organizaţiilor membre. Confederaţia are 98 de organizaţii membre, reprezentând un număr de 27.8 milioane de membri, inclusiv persoane care sunt membre a două sau mai multe cluburi.


Organizaţiile membre DOSB sunt formate din 16 unităţi federale de sport, 62 de federaţii naţionale (34 olimpice şi 28 non-olimpice), şi 20 de federaţii de sport cu sarcini speciale (Societatea Olimpică Germană, Asociaţia Germană pentru Ştiinţa Sportului, Asociaţia Germană a Profesorilor de Educaţie Fizică).


Sportul pentru tineri este reprezentat de Tineretul Sportiv German, care se ocupă de copii şi tineri cu vârsta maximă de 27 de ani.


Divizia de Performanţă a Confederaţiei Germane a Sporturilor Olimpice şi structurile echivalente de la nivel regional au rol de coordonare în dezvoltarea sportului de performanţă.


La nivelul administrării publice a sportului, atât guvernul federal (prin intermediul Ministerului de Interne) cât şi cele 16 state federale (prin intermediul Ministerelor Culturii sau de Interne) au în responsabilitate acest domeniu. Nu există un minister de resort, Ministerul de Interne
 fiind organismul care are rol conducător în domeniul sportului şi coordonează şi activităţile de profil ale celorlalte ministere care au responsabilităţi specifice în domeniul sportului de performanţă, cum ar fi susţinerea sportului de performanţă în cadrul Forţelor Armate.


În cazul guvernării locale, responsabilitatea domeniului sportiv revine unor organisme speciale de sport. Ca urmare a organizării federale a statului german, aceste organisme nu funcţionează piramidal, ci sunt structuri independente.


Situaţia este diferită în cazul entităţilor sportive autonome, acestea fiind organizate atât pe criteriul disciplinelor specifice, cât şi multidisciplinar, sub forma unor confederaţii.


Principii de organizare şi funcţionare


Calitatea de membru al unui club sportiv este voluntară.

Membrii se pot alătura sau pot părăsi cluburile sportive fără niciun fel de constrângeri.


Decizia de a deveni membru al unui club este influenţată de programul sportiv oferit de acel club.


Cluburile sportive nu sunt dependente de terţe părţi, întrucât îşi finanţează serviciile în general din contribuţiile financiare şi din implicarea voluntară ale membrilor.


Obiectivele şi serviciile oferite de cluburi sunt stabilitate solidar de către membri, care-şi exercită dreptul de vot pe criteriul apartenenţei la club şi nu pe criteriul participaţiei la capitalul social.


Pentru cluburile din Germania, cea mai importantă resursă o reprezintă implicarea directă, neremunerată a membrilor.


Sistemul de finanţare



În cadrul sistemului sportiv german se disting două categorii de entităţi: cele non-profit şi cele comerciale şi funcţie de această calitate se diferenţiază şi modalităţile de finanţare. Organizaţiile sportive au la dispoziţie mai multe surse pentru a realiza venituri. Acestea includ, printre altele, cotizaţiile membrilor, contractele de sponsorizare, drepturi de televizare, activităţi comerciale, subvenţii publice, fonduri ale loteriei.


Guvernul german a sprijinit sportul de performanţă între anii 2006 - 2009 cu suma de 842 de milioane de euro. Statele federale şi administraţiile locale au subvenţionat atât sportul de performanţă cât şi sportul pentru toţi. Una dintre loterii a contribuit în susţinerea sportului cu 15.9 milioane de euro în anul 2009, distribuiţi astfel: 35% pentru Confederaţia Olimpică Germană, 25% pentru Fundaţia Germană pentru Asistenţă în Sport şi 40% pentru Federaţiile Sportive Regionale. Veniturile din publicitate, sponsorizări şi drepturi media au însumat, la nivelul anului 2010, 5,5 miliarde de euro.


Potrivit articolului 30 din Constituţie, cele 16 regiuni federale sunt responsabile pentru subvenţionarea sportului în statul federal german. În acest sens, principala preocupare o reprezintă sprijinirea activităţilor sportive în şcoli, universităţi, precum şi sportul pentru toţi şi sportul recreativ.


În virtutea principiului autonomiei în sport, statul îşi arogă rolul de sponsor care, în principal, construieşte cadrul necesar entităţilor sportive autonome şi sportivilor să performeze la cel mai înalt nivel internaţional. Din acest motiv, guvernul nu se implică prin intermediul propriilor programe şi iniţiative în aceste acţiuni.

Guvernul federal are reprezentare, în particular, în comisiile şi comitetele la nivel înalt din domeniul sportului de performanţă. Reprezentanţi ai guvernului federal sunt prezenţi, inter alia, în forurile de conducere, comisiile şi comitetele Confederaţiei Germane a Sporturilor Olimpice, în cele ale federaţiilor naţionale de sport, ale Fundaţiei Germane de Asistenţă în Sport precum şi în consiliile de administraţie ale centrelor federale de antrenament. 
ITALIA


▪ Cadrul legislativ de reglementare a sportului


În anul 2001, un amendament constituţional a redistribuit puterile legislative ale statului şi ale regiunilor în numeroase domenii, inclusiv în domeniul sportului. Modificarea a avut la bază principiul subsidiarităţii, care plasează procesul decizional şi funcţia publică mai aproape de cetăţeni.


Potrivit noului art.117 din Constituţie, reglementarea activităţilor sportive aparţine legislaţiei convergente a statului şi a autorităţilor regionale. Competenţele legislative în domeniul sportului incumbă în primul rând autorităţilor regionale; fiecare regiune are propria lege a sportului. Totuşi, principiile generale enunţate de legislaţia centrală a statului prevalează asupra legislaţiei regionale în materie.


Activităţile sportive profesioniste sunt reglementate de Legea nr.91/1981 privind sportul profesionist, de contractele de muncă şi de reglementările adoptate de federaţiile sportive naţionale, cu respectarea legii şi a deciziilor/hotărârilor adoptate de Comitetul olimpic naţional italian şi de Comitetul Olimpic Internaţional. 


În consecinţă, cadrul legislativ general care guvernează domeniul sportului este rezultatul interacţiunii normelor legale având o natură diferită: legea naţională în materie, reglementările CONI, reglementările Federaţiilor sportive naţionale şi, în unele cazuri, ale Federaţiilor sportive internaţionale. Federaţiile sportive italiene implementează în mod autonom normele internaţionale adoptate de Federaţiile sportive europene şi/sau internaţionale la care sunt afiliate.


Organizarea şi funcţionarea autorităţilor sportive


Organizarea activităţilor sportive – profesioniste şi non-profesioniste – este o prerogativă încredinţată de lege Comitetului olimpic naţional italian (CONI) şi federaţiilor sportive naţionale afiliate acestuia.


Potrivit legislaţiei în materie (îndeosebi Decretele-lege nr.242/1999, nr.138/2002 şi nr.15/2004 referitoare la organizarea Comitetului olimpic naţional italian), CONI are statutul de instituţie publică non-guvernamentală, care exercită simultan atribuţiile unei confederaţii sportive naţionale şi ale unui comitet olimpic naţional. 


Într-adevăr, nu numai că statul italian i-a recunoscut Comitetului Naţional Olimpic Italian atribuţiile ce-i revin potrivit apartenenţei la CIO şi poziţiei sale de vârf în mişcarea sportivă ca “federaţie a federaţiilor sportive”, în plus i-a încredinţat, în calitate de instituţie publică, sarcina de-a promova si dezvolta activitatea pentru binele fizic si moral al cetăţenilor.


CONI este cea mai importantă structură instituţională din domeniul sportului, care reuneşte 45 de federaţii sportive, alte asociaţii sportive, precum şi Organizaţia de promovare a sportului (« Enti di Promozione sportive »), alcătuită, la rândul ei, din 17 organizaţii sportive recunoscute de CONI.


CONI este o instituţie publică având personalitate juridică, aflată sub supravegherea Ministerului patrimoniului şi activităţilor culturale.
 


CONI îşi îndeplineşte toate sarcinile şi activităţile prin intermediul unei societăţi cu răspundere limitată „Coni Servizi spa”. Resursele financiare şi cheltuielile acestei societăţi sunt controlate de Curtea de Conturi (dată fiind finanţarea directă a CONI de către stat). De asemenea, Curtea de Conturi are competenţa de a controla conturile federaţiilor sportive naţionale. Acest lucru se datorează caracterului public al relaţiilor de serviciu între Federaţiile sportive naţionale şi CONI (care le finanţează direct sau indirect), şi natura publică a resurselor CONI. 


Statul a încredinţat către CONI toate puterile de reglementare în ce priveşte domeniul sportului. 


Consiliul Naţional al CONI stabileşte, conform regulilor sportive internaţionale şi în cadrul fiecărei federaţii naţionale de sport, criteriile de distincţie între activităţile sportive care pot fi urmate ca o profesie şi activităţile sportive non-profesioniste. În plus, Consiliul Naţional stabileşte condiţiile şi criteriile care guvernează exercitarea competenţelor de control asupra federaţiilor naţionale şi a altor organisme sportive. Preşedintele CONI este ales de Consiliul Naţional şi apoi desemnat prin decret semnat de Preşedintele Republicii.


Statul este direct implicat în desemnarea a doi din cei cinci membri ai Colegiului auditorilor: unul este desemnat de ministrul patrimoniului şi activităţilor culturale, iar celălalt de către ministrul economiei; ceilalţi trei membri sunt selectaţi de CONI.


Federaţiile sportive naţionale sunt asociaţii private cu personalitate juridică, a căror organizare şi funcţionare este guvernată de dispoziţiile Codului civil. 


Responsabilitatea statului în domeniul sportului. În Italia, autorităţile sportive sunt actori privaţi. Membrii organelor de conducere sunt desemnaţi în adunarea generală fără nici o implicare a statului. Statul participă indirect la finanţarea autorităţilor sportive, prin intermediul finanţării CONI. Statul exercită controlul financiar asupra activităţilor sportive profesioniste.


Organizarea şi funcţionarea cluburilor/federaţiilor sportive este reglementată de dispoziţiile articolelor 10-14 din Legea nr.91/1981 privind sportul profesionist, precum şi de dispoziţiile în materie ale Codului civil.


Constituirea şi afilierea cluburilor sportive (art.10)


Cluburile sportive se pot constitui sub formă de societate comercială pe acţiuni sau de societate cu răspundere limitată
. Prin derogare de la art.2488 din Codul civil, în cazul acestora, este obligatorie numirea de auditori.


Actul constitutiv/statutul trebuie să stipuleze:


- obiectul de activitate al societăţii, care poate consta exclusiv în activităţi sportive şi alte activităţi legate de acestea;


- alocarea a cel puţin 10% din profiturile obţinute pentru şcolile sportive de tineret.


Potrivit dispoziţiilor Codului civil, anterior depunerii actului constitutiv, cluburile sportive trebuie să obţină calitatea de membru al uneia/mai multor federaţii sportive naţionale recunoscute de Comitetul olimpic naţional italian (CONI).


Statutele pot prevedea condiţii speciale referitoare la înstrăinarea acţiunilor/cotelor de participare.


Afilierea poate fi revocată de federaţia sportivă naţională, pentru încălcări grave săvârşite de clubul sportiv respective. Revocarea atrage blocarea desfăşurării activităţilor sportive de către clubul în cauză.


Împotriva deciziilor federaţiei sportive naţionale se poate introduce apel în faţa consiliului executiv al Comitetului olimpic naţional italian, care se pronunţă în termen de 60 de zile (de la primirea apelului).


Depunerea actelor constitutive (art.11)


În termen de 60 de zile de la data deciziei instanţei referitoare la obţinerea personalităţii juridice, cluburile sportive trebuie să prezinte actul constitutiv la federaţiile sportive naţionale la care sunt afiliate.


De asemenea, orice modificare a statutului/actului de constituire a clubului sportiv referitoare la administratorii/auditorii clubului sportiv trebuie notificată federaţiei sportive naţionale la care este afiliat, în termen de 20 de zile.


Garantarea bunei funcţionări a campionatelor sportive (art.12)


Pentru asigurarea funcţionării corespunzătoare a campionatelor sportive şi pentru asigurarea echilibrului financiar, cluburile sportive sunt supuse controalelor şi măsurilor ulterioare stabilite de federaţiile sportive, cu delegare din partea CONI.


Competenţa de a se adresa instanţei de judecată (art.13)


Împotriva cluburilor sportive care au comis abateri grave în managementul/gestionarea societăţii, federaţiile sportive naţionale pot depune plângeri, în condiţiile prevăzute de Codul civil.


Federaţiile sportive (art.14)


Federaţiile sportive naţionale sunt formate din cluburi sportive şi organizaţiile afiliate acestora, fiind guvernate de norme şi reglementări legale bazate pe principiul democraţiei interne.


Federaţiilor sportive naţionale le este recunoscută autonomia tehnică, organizatorică şi de gestiune, sub supravegherea CONI.


Finanţarea sectorului sportiv


Guvernul central nu alocă sectorului sportiv nicio indemnizaţie directă anuală. Cu toate acestea, ministerele alocă importante sume de bani pentru dezvoltarea activităţilor sportive (de exemplu, pentru educaţia fizică în şcoli, în cadrul forţelor armate etc.). O parte din bugetele publice regionale, provinciale şi municipale este, de asemenea, alocată finanţării activităţilor sportive.


Legile şi decretele de reglementare a sistemului loteriilor sportive în profitul CONI constituie principala formă de asistenţă publică acordată pentru funcţionarea şi dezvoltarea domeniului sportiv. 


În anul 2002, Decretul-lege nr.138 a instituit un nou sistem de funcţionare a loteriilor sportive. Potrivit vechiului sistem, CONI exercita funcţiile de organizator al loteriei şi împărţea veniturile obţinute cu statul. În prezent, activităţile de loterie şi de jocuri de noroc intră în competenţa Administraţiei independente a monopolurilor statului. Acest organ exercită toate activităţile referitoare la organizarea şi desfăşurarea jocurilor de noroc, a pariurilor şi pronosticurilor cu ocazia evenimentelor sportive. Ca şi înainte, CONI a continuat să fie beneficiarul şi distribuitorul oficial al unei părţi din aceste venituri. 


CONI este finanţat din profiturile pariurilor în sport, precum şi din alte surse : subvenţii publice anuale acordate de la bugetul de stat, sponsorizări, vânzare de servicii etc. CONI redistribuie unele venituri, pe baza unor reguli transparente, către federaţiile sportive naţionale - organisme de drept privat care îşi reglementează activitatea în mod autonom şi care, în particular, au instanţe specifice de apel (tribunalele sportive).


Autorităţile sportive (federaţii/cluburi/asociaţii sportive) sunt finanţate de CONI şi din contribuţii private. Autorităţile locale pot asigura resurse financiare, dar numai în cazuri specifice: jocuri, evenimente, construcţia de clădiri sportive pentru amatori.


Statul participă indirect la finanţarea federaţiilor sportive, întrucât statul finanţează CONI. 


Managementul clădirilor sportive. În general, clădirile sportive se află în proprietatea municipalităţilor, care răspund de menţinerea sau chiar de construcţia de noi clădiri.


Acest domeniu intră în responsabilitatea Institutului pentru credite în sport (ICS), înfiinţat prin Legea nr.1295 din 24 decembrie 1957, ca entitate publică cu personalitate juridică şi gestiune autonomă, cu sediul la Roma. 


Activitatea de creditare a acestui organism se concretizează în acordarea de împrumuturi pe termen mediu/lung, pentru construirea, extinderea, dotarea cu aparate/echipamente a clădirilor sportive, pentru sporirea numărului de baze sportive inclusiv prin achiziţionarea de terenuri/cumpărarea de clădiri pentru a fi utilizate ca şi clădiri sportive.

MAREA BRITANIE


În spaţiul britanic, activităţile sportive sunt administrate la nivel guvernamental de UK Sport
, un organism creat special pentru a implementa politica centrală privind organizarea şi funcţionarea tuturor entităţilor sportive şi pentru a oferi consultanţă în acest domeniu.


Unul dintre principalele obiective ale acestui organism îl reprezintă păstrarea tinerilor în cadrul activităţilor sportive chiar şi după terminarea studiilor preuniversitare sau după debutul în câmpul muncii. În acest sens, din fondul Loteriei Naţionale sunt alocate fonduri considerabile pentru finanţarea Colegiilor Active.


Principalele domenii de intervenţie ale UK Sport sunt sportul de performanţă, evenimentele sportive majore şi susţinerea financiară a sportivilor de performanţă. Celelalte sectoare ale domeniului sportiv - sprijinirea şi încurajarea cetăţenilor de toate vârstele sa adopte o viaţă sportivă, sportul de masă, monitorizarea fenomenului sportiv - cad în sarcina agenţiilor care reprezintă statele componente ale Regatului Unit: Anglia, Irlanda de Nord, Scoţia şi Ţara Galilor. Fiecare dintre aceste state are propriul comitet sportiv prin intermediul căruia gestionează sportul, inclusiv colectarea datelor statistice referitoare la acest domeniu.


Principii de organizare şi funcţionare



Structurile de administrare a sportului în Marea Britanie sunt organizate pe patru niveluri de intervenţie:

· naţional (guvernamental);

· naţional (nonguvernamental);

· regional;

· local.


Organisme guvernamentale naţionale


Principalele departamente guvernamentale cu atribuţii în domeniul sportului sunt Departamentul de Cultură, Media şi Sport (DCMS), Departamentul de Sănătate, Departamentul pentru Copii, Şcoli şi Familii, Ministerul de Interne, Departamentul de Afaceri, Întreprinderi şi Reformă, Trezoreria Naţională şi Departamentul pentru Comunităţi şi Guvernare locală. Această listă de instituţii reflectă caracterul interdisciplinar al sportului în Marea Britanie, acest domeniu contribuind la incluziunea socială, reducerea criminalităţii, stimularea spiritului civic, creşterea gradului de sănătate, educaţie şi antreprenoriat.


Sport England
 (agenţia UK Sport din Anglia) este un organism public non-departamental, creat de guvern, având ca principală responsabilitate administrarea domeniului sportiv în Anglia. Agenţia este responsabilă în faţa Parlamentului. 


Sporturile individuale sunt conduse de organisme independente, majoritatea acestora fiind recunoscute ca federaţii naţionale (National Governing Bodies - NGBs). În Marea Britanie sunt peste 250 de astfel de foruri pentru mai mult de 100 de discipline sportive. Multe dintre aceste organisme primesc fonduri guvernamentale substanţiale prin intermediul consiliilor sportive naţionale.


Organisme regionale

· birouri guvernamentale;

· birourile regionale ale Sport England;

· parteneriate sportive la nivelul judeţelor (comitatelor);

· federaţiile naţionale (NGBs) la nivel regional şi judeţean.


Parteneriatele sportive judeţene (49 în Anglia) au fost înfiinţate pentru a coordona activitatea sportivă la nivel regional.


Organisme locale

· autorităţi locale;

· reţele sportive comunitare;

· unităţi şcolare;

· unităţi de învăţământ superior;

· trusturi locale şi organizaţii non-profit;

· cluburi de fitness;

· consilii sportive locale, cluburi sportive, asociaţii.


Organizaţiile locale reprezintă nucleul sportului în Marea Britanie, cluburilor sportive şi autorităţilor locale fiindu-le acordate o mare importanţă. Potrivit Comisiei de Audit, la nivelul anului 2006, doar în Anglia erau înregistrate 3489 de cluburi sportive şi recreative, dintre care peste trei sferturi la nivel local.


Activitatea de finanţare


Fondurile pentru activităţile sportive sunt obţinute dintr-o varietate de surse, după cum urmează:

· autorităţi centrale;

· autorităţi locale;

· loteria naţională;

· sponsorizări;

· Asistenţa Sporturilor (fosta Fundaţie pentru Susţinerea Sporturilor) o organizaţie privată creată pentru a obţine fonduri destinate susţinerii tinerelor talente din sport;

· societăţile din sectorul privat;

· donaţii, voluntariat.


Începând cu anul 2009, federaţiile naţionale au primit fonduri de la Sport England pentru contribuţia la implementarea politicii guvernamentale în domeniul sportului, acestea reprezentând un partener cheie pentru agenţia naţională. 

Astfel, pentru perioada 2009 - 2012, NGBs (la nivelul Angliei) au primit fonduri în valoare de 438,6 milioane de lire sterline destinate unui număr de 46 de discipline sportive. Pentru intervalul 2013 - 2017, sunt alocate fonduri în cuantum de 494,1 milioane de lire sterline, mai mari cu 13%.

Distribuţia fondurilor Sport England în perioada 2013 - 2017.

OLANDA


Organizarea şi funcţionarea cluburilor sportive


Comitetul Olimpic Olandez şi Confederaţia Sportivă Olandeză
 - "Nederlands Olympisch Comité * Nederlandse Sport Federatie" (NOC * NSF) sunt principalele structuri administrative care coordonează sportul organizat din Olanda. Cele 76 de federaţii naţionale reprezintă aproximativ 27.000 de cluburi sportive, care totalizează mai mult de 5 milioane de persoane implicate în sportul organizat.


Federațiile sportive sunt organizate în funcţie de disciplina sportivă pe care o reprezintă, în unele cazuri o federație reprezintă două sau mai multe sporturi conexe, cum ar fi înotul, polo-ul de apă, scufundările și sincronizarea înot. 

Federațiile sportive organizează concursuri la toate nivelurile, de la turnee locale la naționale și internaționale.


Federațiile oferă cursuri de formare pentru antrenori, arbitri, conducere și personal administrativ. Mulți voluntari din cluburile sportive participă la aceste cursuri. Aproape 5.000 de voluntari la nivel național și regional face o mare parte din munca de administrare în cadrul federațiilor. Trei sferturi din federații, de asemenea au plătit personal (aproximativ 1200 de locuri de muncă) cu normă întreagă.


Proporţia publicului olandez care face sport în mod regulat, este de aproximativ 65%. Scopul este de a stimula participarea la sportul public, ajungând la un nivel de 75% în următorii ani. Cea mai mare parte a sportului organizat în Olanda este format de către cluburile sportive de la nivel local. Olanda este o ţară cu o puternică cultură a cluburilor sportive. Pot fi găsite pe teritoriul Olandei nu mai puţin de 27.000 de cluburi sportive non-profit, totalizând aproximativ 5,7 milioane de membri. Ele reprezintă aproape o treime din populaţie.

O caracteristică importantă a unui club sportiv olandez este că se bazează pe voluntariat. La fel de important este faptul că, un club sportiv este o organizaţie democratică condusă de către membrii săi. Cele mai multe cluburi sportive sunt membre ale federaţiilor sportive naţionale, care, la rândul lor, sunt membre ale Comitetului Olimpic Olandez şi ale Confederaţiei Sportive Olandeze. Un club sportiv îşi propune în mod principal să permită membrilor săi să participe la activităţile sportive. Olanda reprezentând o societate în schimbare, un număr tot mai mare de cluburi încep să semene cu organizaţiile de servicii comunitare.


Cu toate acestea, peste o treime dintre toţi participanţii sportivi din Olanda practică sportul într-un grup auto-organizat, împreună cu prietenii, rudele sau cunoştinţele lor. În plus, furnizorii de articole sportive joacă un rol tot mai mare în oferirea de servicii sportive.

Finanţarea cluburilor sportive


Guvernul olandez investeşte în sport. De asemenea, utilizează sportul pentru obiective mai mari, cum ar fi influenţarea societăţii rămase în urmă, promovarea sănătăţii şi coeziunii sociale, şi crearea unei societăţi dinamice.

Ministerul Sănătăţii, Bunăstării şi Sportului este, de asemenea, o sursă foarte importantă de finanţare a sportului. Ministerul acordă subvenţii şi garanţii în beneficiul proiectelor legate de sport. De asemenea, Guvernul investeşte în infrastructura sportului. De exemplu, antrenorii  sportivilor talentaţi primesc finanţare directă din partea guvernului. La nivel local, sportul este dezvoltat prin diferite programe şi proiecte. Sprijinul complementar major pentru activităţile de sport la nivel local, în special pentru spaţiile sportive, vine din partea municipalităţilor.


Implicarea Guvernului în domeniul sportului nu este restricţionată sau ghidată de un cadru legal. Cel mai important cadru legal în acest sens este “Legea Bunăstării Publice” din anul 1994, care a servit drept cadru general pentru reglementarea sportului în diferite administraţii. Legea Bunăstării Publice prevede faptul că autorităţile municipale sunt responsabile de aşa-numitele chestiuni executive – facilitarea activităţilor sportive şi întreţinerea spaţiilor destinate sportului, iar guvernul este responsabil cu infrastructura sportului naţional, monitorizarea evoluţiei sociale, stimularea noilor iniţiative în sport  şi schimbul internaţional de informaţii şi cunoştinţe.


Cele 12 provincii din Olanda au un rol restrâns în politica sportului. Provinciile susţin în principal programele locale de dezvoltare şi funcţionează ca intermediar între administraţia locală şi cea naţională.


Municipiile au obligaţia de a promova sportul în general, şi mai cu seamă de a stimula participarea unor anumite grupuri de persoane la activităţile sportive. De asemenea, sunt responsabile cu susţinerea cluburilor sportive locale, pentru dezvoltarea rurală şi urbană, şi pentru planificarea spaţiului la nivel local. Acestea au obligaţia de a construi şi de a menţine bazele sportive, de a organiza la nivel de subdiviziuni administrative proiecte speciale de promovare a sportului, în şcoli şi în zona şcolilor - proiecte care combină sportul, şcoala şi activităţile de agrement, de promovare a sportului de performanţă şi de organizare a evenimentelor sportive de top.


Finanţarea sportului în Olanda o realizează consumatorii (activi şi pasivi), guvernul (naţional, regional, local), loteriile (câştiguri provenite din pariuri), sponsorii, şi într-un mic procent din drepturile de difuzare. Sectorul sportului are un produs intern brut de aproximativ 9 miliarde euro. Cei mai mari finanţatori ai sportului sunt participanţii la activităţile sportive, în special cei care sunt membrii activi ai unui club sportiv. Aceştia plătesc o taxă de membru pentru a putea participa la activităţile sportive ale clubului respectiv şi participă la competiţii şi turnee sportive. Clubul sportiv trebuie să plătească o taxă de membru federaţiei de sport pentru fiecare participant. În schimbul acestor contribuţii, federaţia de sport oferă suport cluburilor sportive şi organizează competiţii. Cu toate acestea, sectorul sportului încă mai are nevoie de ajutorul guvernului pentru a-şi menţine actuala structură. 


Guvernul a investit în sport aproximativ 1.2 miliarde euro, excluzând cei 0.7 miliarde euro investiţi în educaţia fizică. În relaţia cu guvernul, municipalităţile sunt cei mai mari investitori ai sportului. Aproape 90% din cheltuielile guvernului sunt direcţionate spre municipalităţi, 10% spre administraţia naţională şi 1% merg către provincii. Aproximativ 85-90% din investiţiile municipalităţilor în sport se direcţionează către centrele sportive, suma ridicându-se la 1miliard euro. O mare parte din investiţii se reflectă în taxele reduse pe care cluburile sportive le plătesc pentru a utiliza spaţiile respective. Pentru anumite spaţii, aceste taxe acoperă doar 10% din costul real de funcţionare. 


O altă componentă în finanţarea sportului sunt loteriile. Trei loterii diferite susţin sportul: Loteria Olandeză, Loteria Bingo de Sponsorizare şi Loto. Câştigurile sportive totale din loterii şi pariuri sportive s-au ridicat la aproximativ 100 miliarde euro. Aceşti bani sunt distribuiţi în principal către Comitetul Olimpic Olandez şi Confederaţia Sportivă Olandeză, şi mai departe către federaţii, pentru menţinerea infrastructurii organizaţionale. Într-o anumită măsură, banii sunt distribuiţi pentru practicarea sporturilor de performanţă, dezvoltarea talentelor, perfecţionarea antrenorilor, infrastructura sportului de masă.

SPANIA


Organizarea şi funcţionarea cluburilor sportive


Organizarea sportului în Spania se bazează pe un sistem de colaborare reciprocă între sectorul public şi cel privat. Ambele sectoare împart responsabilitatea pentru creşterea, promovarea şi dezvoltarea activităţilor fizice şi sportului. Armonizarea intereselor şi a responsabilităţii sociale sunt cele două principii care informează şi modelează în general dinamica socială a activităţii sportive.


Instituţiile principale ale sectorului public sunt: Consiliul Superior al Sportului (C.S.D.); Direcţiile Generale de Sport ale Comunităţilor Autonome (CCAA.); Entităţile Locale (municipii, consiliile judeţene, primării).


Consiliul Superior de Sport îşi exercită în mod direct funcţia pe care o ocupă în Administraţia de Stat în domeniul sportului, conform principiului constituţional care stabileşte faptul că autorităţile publice trebuie să promoveze educaţia fizică şi sportul, şi să faciliteze utilizarea corectă a timpului liber. Consiliul Superior de Sport este un organ administrativ autonom în cadrul Ministerului Educaţiei şi Culturii.


Consiliul Superior pentru Sport a implementat propriul plan de acţiune denumit "Femeile şi sportul", conceput pentru a realiza integrarea deplină a femeilor în sport. Pentru acest proiect, a existat o creştere a dispoziţiei bugetare de 1.000.000 de euro. Acţiunile întreprinse de federaţiile sportive au fost subvenţionate, cu scopul de a promova, de a facilita şi de a creşte participarea femeilor la toate nivelurile sportului (licenţe, cursuri de formare, sportive de elită, echipe tehnice, management, administrare, asistenţă socială ...), faţă de activitatea desfăşurată până în prezent de federaţii prin programele lor generale de sport.


Direcţiile Generale de Sport ale Comunităţilor Autonome 


Funcţiile şi competenţele pentru promovarea şi dezvoltarea politicii de sport în regiunile autonome spaniole sunt stabilite de Regulamentele de Autonomie şi de câteva norme care guvernează sportul în aria geografică a fiecărei comunităţi. Legislaţia sportivă a fiecărei comunităţi delimitează sfera de acţiune în acest domeniu şi, diferenţa dintre Administraţia Centrală şi Comunităţile rămase. Dintre competenţele comunităţilor autonome care sunt reglementate în statutele şi regulamentele lor sunt incluse: 

· Promovarea, construirea şi gestionarea spaţiilor sportive;
· Tutela şi coordonarea federaţiilor sportive de pe teritoriul autonom;
· Coordonarea, promovarea şi protejarea asociaţiilor sportive;
· Competenţe legislative privind politica în domeniul sportului la nivel regional;
· Alocarea unor subvenţii pentru sport;
· Educaţie fizică şi activităţi sportive în cadrul şcolilor;
· Pregătirea tehnicienilor şi a liderilor de sport;
· Gestionarea spaţiilor de formare a absolvenţilor în ştiinţele educaţiei fizice şi sportului.


Entităţile Locale (municipii, consiliile judeţene, primării)


Entităţile locale, practic municipalităţile, sunt principalii managerii ai serviciilor sportive publice graţie a două lucruri: gradul de proximitate al domiciliului familial şi o mai bună cunoaştere şi utilizare a spaţiilor sportive locale. Consiliile locale sunt organismele care promovează cel mai mult şi cel mai bine dezvoltarea şi favorizarea activităţii sportive de pe plan local prin intermediul şcolilor sportive municipale, patronatelor sportive şi asociaţiilor sportive cu caracter local. Unele dintre competenţele autorităţilor locale în sport sunt, după cum urmează:


Planificarea în cartea de urbanism a spaţiilor necesare pentru construirea de spaţii sportive;

Construirea şi gestionarea, în colaborare cu alte autorităţi publice, a spaţiilor sportive locale;

Să dezvolte programe pentru promovarea sportului la toate categoriile de vârstă;

Să ofere ajutor cluburilor sportive aflate pe teritoriul lor.


În cazul municipalităţilor, competenţele lor sunt adesea canalizate prin intermediul serviciilor sportive municipale, fie prin gestionare directă sau indirectă (trusturi, fundaţii, companii, consorţiu, etc.).


Cele mai comune beneficii oferite sunt: şcolile municipale de sport; spectacolele de animaţie sportivă şi de întreţinere pentru adulţi; organizarea  concursurilor locale.


Legea comună în domeniul sportului din 1990 (Ley 10/1990), a reglementat cadrul legal pentru practicarea sportului în Spania, a atribuit competenţele în competiţiile de la nivel naţional şi internaţional, şi a reglementat organizarea sportului de masă şi concursurile menite să stimuleze şi să promoveze sportul în cadrul comunităţilor autonome şi a consiliilor locale.


Finanţarea cluburilor sportive


Un factor important pentru succesul sportiv este creşterea contribuţiilor private, ca supliment la fondurile publice asigurând un sprijin economic pentru prezent şi viitor. În conformitate cu o uşoară îmbunătăţire a economiei, departamentul de sport din Spania a avut un buget în 2014
 pentru Consiliul Superior al Sportului de 80,152,490 de euro, o creştere de 6,65% faţă de anul precedent. Alte fonduri în valoare de 6,272,640 de euro au fost alocate Agenţiei Spaniole pentru Protecţia Sănătăţii din Sport.


Finanţarea sportului din bugetul administraţiilor regionale şi locale a fost un factor foarte important în dezvoltarea şi democratizarea sportului în Spania, ţinând cont de proximitatea acestor administraţii faţă de cetăţenii lor. 


Regiunile autonome au responsabilitate exclusivă pentru promovarea şi dezvoltarea sportului în aria lor, aşa că fiecare administraţie regională îşi stabileşte propriul buget pentru finanţarea acestui sector. Investiţiile totale care s-au alocat pentru sport în anul 2012 au fost în valoare de 454.7 milioane de euro. În general, cheltuielile sportive din cadrul administraţiilor regionale sunt directe, printre altele, şi vizează menţinerea activităţilor şi competiţiilor din cadrul federaţiilor sportive regionale, construirea şi managementul spaţiilor sportive, subvenţii pentru cluburile sportive regionale şi dezvoltarea propriilor programe sportive.


Autorităţile locale sunt cele mai apropiate de cetăţeni, acest lucru favorizând dezvoltarea şi încurajarea sporturilor de masă. În acelaşi mod ca şi administrarea regională, în funcţie de responsabilităţile lor, autorităţile locale finanţează practic cheltuielile necesare pentru a oferi servicii sportive prin intermediul structurilor sportive municipale, pentru a construi spaţii sportive locale, în colaborare cu alte instituţii ale administraţiei publice, precum şi pentru a oferi un ajutor cluburilor sportive locale.


Ar trebui reţinut faptul că autorităţile autonome şi locale pot primi o parte din bugetul administraţiei de stat pentru obiective legate de sportul de performanţă: cheltuielile de deplasare ale sportivilor, exploatarea şi îmbunătăţirea nivelului tehnic al spaţiilor de performanţă şi facilităţi sportive pentru evenimente sportive de nivel superior.

[image: image3.jpg]‘Table 12.1 Budgets of the autonomous regions 2012

2012 sports budget % of the total Spending per__ Decrease

Autonomous region _(million EUR) __regional budget_Inhabitants"_inhabitant (EUR) _since 2008
557 017% BA24102 66 330 %
97 018% 1346293 7320%
268 0.62% 1,081,487 450%
Baleares 136 037% [RIENTH 200%
Canarias 127 018% 2126769 6960 %
Cantabria 0.61% 593121 2950%
Casillay Ledn® 025% 2558463 2850%
Casilla-La Maneha® 0.68% 2115334 259 17.00%
Cataluiia 025% 7530618 102 1560 %
Extremadura 045% 1109367 204 8006
Galicia. 279542 17 4890 %
LaRioja 322955 212 500%
Madrid 6489.680 74 63.60%
Murcia 1470069 6.4 3090 %
Navarra 642051 443 1100%
Pais Vaseo, 013% 2184606 62 7800 %
Valencia 0.08% 507090 24 67206
Toul 03% 41274357 110 5060%

‘Source: Mufoz and Diaz (2012)
“Number of nhabitants — data from the INE 2011
“Budget extended from 2011

“Budget for 2011

UNGARIA
Cadrul legislativ şi finanţarea

În anul 2010, sportul a fost declarat una dintre ramurile strategice ale societății şi economiei maghiare de către noul guvern ales. 

Legea privind sportul (2011) a statuat participarea la activităţi sportive ca fiind un drept; "Toți oamenii vor avea dreptul la sport și acest drept este garantat de către stat, indiferent dacă acesta este sport competitiv, de recreere, sport în programa şcolară, sport pentru persoanele cu handicap sau în scopuri medicale". În cadrul restructurării strategice a organizațiilor sportive, au fost implementate noi proceduri de finanțare, proiecte care abordează sporturile de masă şi  reînnoirea infrastructurilor sportive.

În Ungaria, responsabilitatea guvernului național pentru sport este administrată de secretariatul de stat pentru sport, care funcționează în cadrul Ministerului Capacităților Umane. Secretariatul de stat coordonează activitățile sportive din cadrul guvernului maghiar, pentru sfera civilă a sportului, și pentru forumurile naționale și internaționale. Acest organism pregătește și coordonează reglementările juridice și procedurile pentru granturi naționale și internaționale. De asemenea, negociază finanțarea guvernamentală pentru sport și distribuie fondurile în sfera civilă. Totodată, supraveghează două fonduri finanțate de stat, dar care funcționează independent din punct de vedere organizaţional: Institutul Național de Sport și Centrele Naționale de Sport (restructurat în conformitate cu Legea privind sportul din 2011).

În sectorul sportului din Ungaria, pot funcționa și oferi servicii sportive organizațiile civile, organizațiile private nonprofit și întreprinderile orientate spre profit. Societățile cu răspundere limitată și grupurile de acționari sunt permise în sporturile de competiție, în timp ce în sportul de agrement, comercianții individuali independenți și formele de societăți mixte sunt, de asemenea, permise, pe lângă forma clasică și tradițională a cluburilor sportive.

Punerea în aplicare a Legii privind sportul din anul 2011, a dus la înfiinţarea unei structuri în care sarcinile sunt grupate și atribuite instituțiilor responsabile pentru a elimina suprapunerea responsabilităților și a crea un sistem transparent de susținere a finanțării, cu un control clar. 

Conform acestui act, în anul 2012, Comitetul Olimpic Ungar (HOC) a fost numit organizație non-guvernamentală umbrelă, responsabilă pentru distribuirea tuturor fondurilor publice destinate sportului în cinci domenii-cheie: (i) sporturi olimpice, (ii) sporturi non-olimpice, (iii) sporturi desfăşurate în mediul universitar, (iv) sporturi de agrement și (v) sporturi paralimpice. Toate federațiile sportive care reprezintă diferite sporturi au fost structurate în diviziunea lor în cadrul HOC și au continuat să-și organizeze sistemul competițional, echipele naționale, structura regională și membrii clubului.
Organizațiile sportive sunt finanțate de la bugetul de stat și din subvenții, şi dispun şi de resurse proprii din donații, sponsorizări, evenimente și cotizaţiile membrilor. Bugetul de stat este distribuită de HOC prin cele cinci ramuri menționate mai sus. Alocarea se face în funcţie de performanță, succes internațional și activitatea de impresariat al sportivilor de performanţă, astfel, proporția dominantă a fondurilor va fi destinată sporturilor olimpice și paralimpice și o mică parte a resurselor la celelate categorii de sport. Sporturile de agrement au primit 1,9% din totalul finanțărilor legate de sport, în timp ce sporturile universitare, sporturile paralimpice și sporturile non-olimpice au împărțit 25% din totalul finanțărilor sportive distribuite de HOC în anul 2011.

În 2011, a fost introdusă o metodă de finanțare pentru așa-numitele "sporturi de echipă care fac spectacol" denumită noul Sistem de Sprijin Financiar (TAO). Acest sistem a permis companiilor private să acorde sprijin cluburilor, federațiilor, municipalităților, companiilor non-profit, fundațiilor sau Comitetului Olimpic în domeniul a cinci sporturi de echipă (fotbal, baschet, handbal, hochei pe gheață și polo pe apă) și să primească o reducere de 19% a datoriilor fiscale. Finanțarea poate fi utilizată pentru participarea la concursuri; salariile și formarea profesioniștilor din domeniul sportului; închiriere, reconstrucție și construcția de baze sportive sau echipament sportiv. 

În anul financiar 2011/12 au fost depuse 1.550 programe de dezvoltare sportivă, evaluate la 900 de milioane de euro, dintre care 75% s-au referit la programe de club și 25% la programe de federație. Majoritatea covârșitoare a fost în fotbal (69,9%), în comparație cu baschetul (11,8%), handbal (7,9%), hochei pe gheață (6,3%) și polo pe apă (3,2%). Aceste sporturi au înregistrat o creștere a participării de 41% în perioada 2001-2014.

În plus, un nou program de finanțare a dezvoltării sportive a fost adoptat pentru  perioada 2014-2020, căruia i s-au alocat resurse financiare de la stat (aproximativ 3 milioane pe an) pentru 16 sporturi maghiare de succes, precum scrimă, canoe, înot, gimnastică, judo și lupte. Acest program a fost extins cu niveluri mai scăzute de finanțare pentru 18 sporturi non-olimpice, mai ales sporturi în aer liber. Categoria sporturilor de agrement încă nu dispune de soluții de finanțare publică, fiind asociată şi unei rate scăzute de participare. Deși participarea la evenimentele sportive de masă precum cursele de alergare, ciclismul și înotul pe distanțe lungi au devenit mult mai populare, cetățenii cu vârsta peste 18 ani preferă sporturi individuale în timpul liber și practică sport în afara oricărui cadru organizațional.

Participarea voluntarilor este reglementată de Legea privind activitățile de voluntariat în interesul public LXXXVIII din anul 2005. Actul defineşte implicarea voluntară ca fiind o activitate cu scop public, desfășurată în cadrul unei organizații gazdă, fără compensație, de către orice persoană cu capacitate juridică în vârstă de peste zece ani. Voluntarii, conform acestei legi, pot primi compensaţii în natură pentru contribuția lor sub formă de bonuri de călătorie, cazare, uniforme, mese și pot primi, de asemenea, o sumă lunară, neimpozitată, care poate fi în cuantum de până la 20% din valoarea salariului minim. 

De asemenea, Legea privind educația națională CXC din 2011, face referire în art.4, alin. 15 la posibilitatea efectuării celor 50 de ore obligatorii de muncă în folosul comunităţii de către toţi elevii de liceu înaintea încheierii examenelor de absolvire în cadrul unei organizaţii de voluntariat care se află într-o relaţie de parteneriat cu instituţia de învăţământ respectivă.

În Ungaria, există 7 regiuni NUTS (Ungaria Centrală, Transdanubia Centrală,  Transdanubia de Vest; Transdanubia de Sud; Ungaria de Nord; Marea Câmpie de Nord, Marea Câmpie de Sud), care cuprind 20 de municipalități. Cele 7 regiuni NUTS nu au nicio structură pentru sport. Structura regională a sportului din Ungaria urmărește numai logica municipală, care respectă structura și funcțiile guvernului. La nivelul municipalităţilor există comisii sportive în cadrul consiliilor municipale, în unele cazuri, acestea fiind independente, dar în majoritatea cazurilor ele sunt asociate altor domenii cum ar fi educația, cultura, tineretul și turismul.

Comitetul Olimpic din Ungaria nu are structuri la nivel regional (municipal) și local, dar prin intermediul federațiilor naționale, menține o structură a federațiilor și asociațiilor regionale și locale. 

La nivel regional şi local, comisiile sportive ale municipalităților au responsabilități în ceea ce privește organizarea și finanțarea sporturilor (de agrement, universitare, paralimpice) și a bazelor sportive. Federațiile sportive naționale își mențin structurile regionale și locale în privinţa organizării unui sport competitiv, dar în majoritatea cazurilor, acestea nu sunt implicate în activitățile sportive de agrement.


Există o structură regională separată pentru promovarea sportului de masă.

În ultimul timp, sportul a devenit dependent de capacitățile financiare ale municipalităților locale; în regiunile mai dezvoltate, domeniul sportiv a câștigat o poziție mai avantajoasă, în timp ce regiunile cu putere economică redusă au avut mai puține resurse de investit în sprijinirea sportului. De asemenea, atitudinea liderilor municipali față de sport este un factor esențial în finanțarea și dezvoltarea acestui domeniu la nivel.


În orașele în care primarul are o atitudine pro-activă în privinţa sportului, atât bazele sportive cât și programele sportive au devenit parte a strategiei orașului și au fost, de asemenea, utilizate în marketingul orașului; astfel, finanțarea acestora a fost mai generoasă decât în ​​localităţile unde conducerea nu a avut un astfel de devotament față de sport.

Cu puține excepții, bazele sportive, în general, nu aparțin cluburilor sportive, municipalităţile sau statul fiind proprietari. Funcționarea lor este gestionată de către companiile deținute de municipalități sau de către școli. În consecință, cluburile sportive sunt obligate să plătească chirie atunci când utilizează bazele sportive sau sălile de sport școlare sau municipale. 

Această problemă a fost parţial rezolvată prin construirea/ amenajarea a peste o sută de terenuri de fotbal din iarba artificială, precum și arene pentru baschet și handbal, și patinoare pentru hochei pe gheață, prin programul TAO, doar în primul an de la debut. În plus, s-au construit piscine pentru polo de apă.

Întreținerea acestor facilităţi sportive este finanţată tot din fondurile programului TAO, condiţia fiind ca 20% din capacitatea de operare a acestora să fie alocată utilizării publică, în special pentru sportul în toate scopurile.

� http://ec.europa.eu/eurostat/documents/6921402/0/Vilnius%2BDefinition%2BSport%2BCPA2008%2Bofficial%2B2013_09_19.pdf


� https://www.clustercollaboration.eu/sites/default/files/profile-article/guide_on_eu_funding_for_sports_industry_2014_-2020_.pdf


� https://europa.eu/european-union/topics/sport_ro


� http://ec.europa.eu/assets/eac/sport/library/documents/eu-sport-factsheet_en.pdf


� � HYPERLINK "https://www.sdu.dk/-/media/files/om_sdu/centre/c_isc/euprojekt/sivsce_wp1.pdf" �https://www.sdu.dk/-/media/files/om_sdu/centre/c_isc/euprojekt/sivsce_wp1.pdf�.


� � HYPERLINK "https://www.sdu.dk/-/media/files/om_sdu/centre/c_isc/euprojekt/sivsce_wp1.pdf" �https://www.sdu.dk/-/media/files/om_sdu/centre/c_isc/euprojekt/sivsce_wp1.pdf�.


� � HYPERLINK "https://www.sdu.dk/-/media/files/om_sdu/centre/c_isc/euprojekt/sivsce_wp1.pdf" �https://www.sdu.dk/-/media/files/om_sdu/centre/c_isc/euprojekt/sivsce_wp1.pdf�.


� http://www.dosb.de/en/organisation/wir-ueber-uns/dosb-profile/


� http://www.bmi.bund.de/EN/Topics/Sport/Sport-Funding/sport-funding_node.html


� Ministerul Patrimoniului cultural, înfiinţat prin Decretul-lege nr.368/1998, a preluat funcţiile anterior exercitate, în domeniul sportului, de Cabinetul primului-ministru (îndeosebi cele referitoare la controlul CONI , în calitate de organ public). Din 2001, funcţiile ministeriale în domeniul sportului au fost delegate, de către ministru, unui secretar de stat.


� Norme in materia di rapporti tra società e sportive professionisti Legge, 23/03/1981 no.91


http://www.altalex.com/documents/leggi/2011/12/07/norme-in-materia-di-rapporti-tra-societa-e-sportivi-professionisti


� Societatea pe actiuni (S.p.a.) – este constituită exclusiv pentru acte publice. Aceasta trebuie înscrisă în registrul companiilor, după depunerea capitalului social. Capitalul minim necesar este de 100.000 €. Actul constitutiv şi statutul trebuie publicate în Buletinul oficial al societăţilor pe acţiuni. Responsabilitatea este partajată între toţi acţionarii care au subscris la capitalul social. 


Societatea cu răspundere limitată (S.R.L) – dobândeşte personalitate juridică după depunerea actului constitutiv (redactat de un notar) şi înscrierea în registrul companiilor. Capitalul minim necesar este de 10.000 €. Actul constitutiv se publică în Buletinul oficial al societăţilor pe acţiuni. Responsabilitatea asociaţilor se stabileşte în funcţie de mărimea capitalului subscris. 


� http://www.uksport.gov.uk/


� https://www.sportengland.org/about-us/what-we-do/


� https://www.statista.com/statistics/466306/sport-england-income-breakdown-uk/


� http://www.nocnsf.nl/cms/showpage.aspx?id=10973


� http://www.lamoncloa.gob.es/lang/en/espana/spaintoday2015/cultureandsport/Paginas/index.aspx


� � HYPERLINK "https://www.sdu.dk/-/media/files/om_sdu/centre/c_isc/euprojekt/sivsce_wp1.pdf" �https://www.sdu.dk/-/media/files/om_sdu/centre/c_isc/euprojekt/sivsce_wp1.pdf�.

